Diari Oficial de la Generalitat Valenciana


Sumari del DOGV 4618, del 29-10-2003 (2003/11981)

ACORD de 24 d'octubre de 2003, del Consell de la Generalitat, pel qual s'aprova definitivament l'Ordenació Urbanística relativa a l'atribució d'ús i aprofitament sol·licitat per la mercantil Agua Mineral San Benedetto, SA, d'una actuació integral consistent en l'ampliació de planta embotelladora d'aigua, en sòl no urbanitzable de Requena.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4618

Data del DOGV
:   29-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/11897


Data del document
:   24-10-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Requena
    * pla d'urbanisme
    * terreny industrial

ACORD de 24 d'octubre de 2003, del Consell de la Generalitat, pel qual s'aprova definitivament l'Ordenació Urbanística relativa a l'atribució d'ús i aprofitament sol·licitat per la mercantil Agua Mineral San Benedetto, SA, d'una actuació integral consistent en l'ampliació de planta embotelladora d'aigua, en sòl no urbanitzable de Requena. [2003/X11458]
  
El Consell de la Generalitat, en la reunió del dia 24 d'octubre de 2003, adoptà l'acord següent:
  
Vist l'expedient promogut per Ricardo Cianfanelli, en representació de la mercantil Agua Mineral San Benedetto, SA, referit a la sol·licitud de declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a l'ampliació d'una planta embotelladora d'aigua a la partida El Pinarejo, sòl no urbanitzable del terme municipal de Requena, i de conformitat amb els següents
  
Antecedents de fet
  
Primer. En el Registre de la Comissió Territorial d'Urbanisme de Valencia, amb data 10 de gener de 2002, va tenir entrada sol·licitud i documentació per a la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, d'una actuació integrada d'especial importància per a l'ampliació d'una activitat existent de planta embotelladora d'aigua a la partida El Pinarejo, del terme municipal de Requena, presentada pel Sr. Ricardo Cianfanelli, en representació d'Agua Mineral San Benedetto, SA.
  
En data 18 de febrer de 2002 es va revisar la documentació de l'expedient i se'n va sol·licitar l'ampliació, i el 13 de febrer de 2002 es va donar audiència al mateix Ajuntament de Requena i als municipis de la zona (Buñol, Siete Aguas, Utiel, Caudete de las Fuentes i Venta del Moro).
  
Segon. Amb data 13 de febrer de 2002 es va sol·licitar informe al Servei d'Explotació, Vies i Obres de la Diputació Provincial de València, a la Demarcació de Carreteres, del Ministeri de Foment; i a l'Oficina del Pla de Carreteres de la Conselleria d'Obres Públiques, Urbanisme i Transports; i amb data 20 de febrer de 2002, a la Conselleria d'Innovació i Competitivitat, i es va remetre l'estudi d'impacte ambiental a la Conselleria de Medi Ambient, als efectes pertinents, el dia 18 de febrer de 2002.
  
Amb data 12 de febrer de 2002 es va donar adequada intervenció a la Direcció Territorial d'Agricultura, Secció de Millora Rural, de la Conselleria d'Agricultura, Pesca i Alimentació; Direcció General de Transports, de la Conselleria d'Obres Públiques, Urbanisme i Transports; Oficina del Pla de Carreteres de la Conselleria d'Obres Públiques, Urbanisme i Transportes, Conselleria d'Economia, Hisenda i Ocupació, Direcció Territorial de Medi Ambient i Servei Territorial d'Indústria.
  
D'aquestes s'han rebut els informes següents:
  
- Ajuntament de Buñol, de 5 de març de 2002, segons el qual no té res a al·legar a l'actuació projectada.
  
- Oficina del Pla de Carreteres, de la Conselleria d'Obres Públiques, Urbanisme i Transports, de 4 de març de 2002, de caràcter favorable a l'aprovació.
  
- Àrea de Carreteres de la Diputació de València, de data 5 de març de 2002, segons el qual l'actuació no afecta cap viari de titularitat d'aquesta administració.
  
- Direcció General de Carreteres, del Ministeri de Foment, de data 8 de març de 2002, que informa del següent:
  
?1 Aquest Servei entén que l'accés existent a la citada instal·lació no reuneix les característiques tècniques adequades per a suportar un tràfic pesant, i que s'ha dissenyat per a un tràfic eminentment agrícola.
  
2n Amb data d'eixida 8/10/98 i davant de la sol·licitud d'Agua Mineral San Benedetto, SA, d'ampliació de calçada paral·lela a la A-3, aquest Servei va informar que no es podia accedir a allò que s'ha sol·licitat i es comunica al sol·licitant que s'ha d'estudiar un traçat alternatiu fora de la zona de domini públic de la carretera i amb una connexió adequada als enllaços de la xarxa de carreteres de l'Estat.
  
3r Aquest servei no té coneixement de la redacció per part d'Agua Mineral San Benedetto d'un projecte de millora d'accessos a la instal·lació referenciada?.
  
- Conselleria d'Innovació i Competitivitat, de data 22 d'abril de 2002, segons el qual la sol·licitud es troba justificada per la implantació de les instal·lacions autoritzades per a embotellament d'aigua mineral natural, segons Resolució expressa de la Conselleria d'Indústria i Comerç.
  
Tercer. Amb data 18 d'abril de 2002, el conseller d'Obres Públiques, Urbanisme i Transports va resoldre admetre a tràmit l'expedient de referència, ordenant el sotmetiment de l'expedient al tràmit d'informació pública pel termini de 20 dies simultàniament amb la convocatòria per a la presentació d'iniciatives alternatives a la desencadenant del procediment.
  
Al respecte, es van publicar sengles anuncis en el Diari Oficial de la Generalitat Valenciana de 28 de juny de 2002, i en el diari Las Provincias de 4 de juliol de 2002, no s'hi han presentat al·legacions ni cap alternativa a l'expedient en qüestió, segons s'acredita en la diligència emesa per la cap de negociat del Registre dels Serveis Territorials d'Urbanisme, el 12 d'agost de 2002.
  
Quart. El dia 6 de febrer de 2003, la Conselleria de Medi Ambient va emetre declaració d'impacte ambiental en la qual s'estimà acceptable, als efectes mediambientals i sense perjudici de l'obtenció prèvia de les autoritzacions sectorials que s'hi apliquen, el projecte d'ampliació de planta embotelladora d'aigua mineral i begudes refrescants, que s'ha de situar a la parcel·la 379 del polígon 14 en el paratge d'Horcajos del Pinarejo, de San Antonio de Requena, promogut per Agua Mineral Sant Benedetto, SA, i se supedita l'execució del projecte al compliment de les següents condicions:
  
?1) En el projecte de construcció s'inclouran les partides pressupostàries necessàries per a recollir les mesures correctores d'impacte ambiental previstes en el projecte i en l'estudi d'impacte ambiental, com també les que es deriven del compliment dels condicionants que a continuació s'estableixen.
  
2) L'estació depuradora d'aigües residuals haurà de disposar d'un sistema de tractament dels fangs generats en el procés de depuració, de forma que s'obtinga un grau de sequedat superior al 25%; en el cas que es destinen a abocador, es requerirà una sequedat d'aquestes d'almenys el 40%.
  
3) S'haurà de disposar de les autoritzacions preceptives per a efectuar l'abocament de les aigües residuals depurades al barranc de Los Cañizos, com també per a les aigües pluvials, complint els límits que establisca amb aquest fi l'organisme de conca. Evitant qualsevol abocament contaminant al sòl o al subsòl.
  
4) Per a evitar un excés d'impacte lumínic, la disposició de lluminàries de forma que la llum emesa es projecte per sota del pla horitzontal tangent al punt més baix de la lluminària, amb llums de vapor de sodi a baixa pressió, i amb dispositius per a controlar el flux lluminós quan cessen les activitats a la nit.
  
5) S'haurà d'efectuar una integració paisatgística de les instal·lacions mitjançant:
  
A. La realització d'una pantalla vegetal mitjançant plantacions amb espècies autòctones i concordes amb l'entorn, tant en les instal·lacions existents com en les que es projecten, amb densitat i altura suficient per a garantir la barrera visual que es pretén, assegurant el manteniment mitjançant regs periòdics.
  
B. La utilització de colors en els acabats i revestiments de les instal·lacions que els mimetitzen amb els colors terra i ocre de l'entorn.
  
C. L'absència de materials brillants en les instal·lacions.
  
6) Es tindrà en compte el règim de protecció del camí ramader Cañada Real de San Juan, d'acord amb el que estableix la Llei 3/95 de 23 de març, de camins ramaders.
  
7) Els residus generats per l'activitat hauran de ser gestionats segons les seues característiques i d'acord amb el que estableix la legislació sectorial específica.
  
8) En el programa de vigilància ambiental s'inclourà un control almenys mensual del rendiment de la depuració obtingut, efectuant l'analítica corresponent en l'afluent i en l'efluent, almenys dels paràmetres de pH, conductivitat, DBO5. DQO, detergents, NTK i sòlids dissolts. En el cas que es destine l'aigua per al reg, s'inclourà una anàlisi bacteriològica en què es determine els paràmetres indicadors de contaminació fecal.
  
9) Es remetrà anualment a aquesta Direcció General un informe contenint el resultat del programa de vigilància ambiental descrit, que incloga les analítiques realitzades, la gestió realitzada amb els diferents tipus de residus generats incloent la gestió dels fangs de depuradora, les mesures establides per al control de l'emissió lumínica i documentació fotogràfica de les mesures establides per a control de l'emissió lumínica i documentació fotogràfica de les mesures d'integració paisatgística (estat de restauració i revegetació realitzada, cromatisme de les instal·lacions, etc.), com també aportació de les autoritzacions preceptives necessàries per a l'abocament al barranc de Los Cañizos.
  
10) Si durant l'execució de les obres es troben restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura, de manera immediata, i adoptar les mesures pertinents per a la seua protecció i conservació, de conformitat amb el que preveuen els articles 63 i 64 de la Llei 4/1998, d'11 de juny, de la Generalitat Valenciana, del patrimoni cultural valencià.
  
11) Altres condicionants de caràcter ambiental que s'establisquen en les autoritzacions sectorials que siguen d'aplicació?.
  
Cinqué. Amb data 19 de febrer de 2003 se sol·licita informe a la Conselleria d'Indústria, Comerç i Energia sobre l'exoneració de dotacions prevista en el Reglament de Planejament de la Comunitat Valenciana.
  
Sisé. El dia 12 de març de 2003 es rep un conveni urbanístic subscrit amb l'Ajuntament de Requena en el qual es concreten les cessions proposades.
  
Seté. Amb data 2 d'abril de 2003 es va emetre informe procedent de la Conselleria d'Indústria, Comerç i Energia favorable a la minoració de la proposta d'estàndards de sòl urbanitzable industrial, considerant d'aplicació les excepcions previstes en l'article 14 del Reglament de Planejament de la Comunitat Valenciana.
  
Vuité. La documentació presentada consta de memòria informativa i justificativa, pressupost d'urbanització, compromisos a contraure entre la promotora i l'administració, conveni urbanístic i plànols.
  
Nové. La Comissió Informativa de la Comissió Territorial d'Urbanisme de València, en sessió del dia 10 d'abril de 2003, va acordar emetre informe favorable de la present sol·licitud de declaració d'interés comunitari.
  
Deu. Amb data 20 de maig de 2003, el conseller d'Obres Públiques, Urbanisme i Transports va resoldre, motivadament, autoritzar la minoració d'estàndards dotacionals respecte a la present actuació integral.
  
Onze. El conseller de Territori i Habitatge, amb data 2 d'octubre de 2003, va informar favorablement l'aprovació definitiva de la declaració d'interés comunitari.
  
Fonaments de dret
  
Primer. Es tracta d'una actuació integral que s'ha de tramitar pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, amb les característiques següents:
  
Consisteix en l'ampliació d'una indústria d'envasament d'aigua mineral i begudes refrescants que en el seu dia va obtenir una declaració d'interés comunitari pel procediment extraordinari. Agua Mineral San Benedetto, SA, ha obtingut la concessió d'un nou pou denominat Fuencisla a fi de situar-hi en unes noves edificacions les línies d'embotellament d'aigua i begudes refrescants.
  
L'emplaçament es troba pròxim a l'antiga carretera N-III.
  
La parcel·la actual té una superfície de 135.000 m2, i se sol·licita l'ampliació de 90.881 m2 formant una unitat amb l'actuació existent, per la qual cosa la superfície total és de 225.881 m2. La totalitat dels terrenys és propietat de la mercantil promotora.
  
L'edificació existent és de 22.650 m2, i l'edificació projectada té una superfície de 14.699 m2, que es distribueix en una nau d'envasament de 7.688 m2 i una nau magatzem de 7.011 m2.
  
L'actuació l'interés comunitari de la qual se sol·licita, ateses les seues característiques, superfície necessària per al desenvolupament de l'actuació superior a 4 hectàrees i disposar de més de 8.000 m2 de construcció, constitueix una actuació integral en si mateixa considerada que fa impossible la localització en sòls urbans, urbanitzables o aptes per a la urbanització previstos pels planejaments vigents dels municipis de la zona, de manera que la seua ordenació i aprofitament urbanístic ha de resoldre's en els termes previstos en l'article 20 de la Llei 4/1992, de 5 de juny, de la Generalitat, sobre Sòl No Urbanitzable, a través del procediment extraordinari de declaració d'interés comunitari.
  
Segon. Respecte del procediment, s'han observat en el present cas les prescripcions legals que exigeix la citada Llei Valenciana sobre Sòl No Urbanitzable. Així mateix, la documentació de l'expedient està completa en els termes requerits per l'article 20.2, segon paràgraf, de la referida Llei 4/1992, de 5 de juny, de la Generalitat, sobre Sòl No Urbanitzable, i la vigent legislació d'impacte ambiental.
  
Tercer. L'actuació integral projectada, per les mateixes dimensions, constitueix un element influent en l'estructura territorial.
  
Respecte de l'accés, s'afirma la suficiència dels existents, com també la seua connexió a la xarxa viària actual, i en conseqüència no es realitza cap intervenció; i l'Oficina del Pla de Carreteres de la Conselleria d'Obres Públiques, Urbanisme i Transports n'ha emés informe favorable mitjançant un informe de 4 de març de 2002, i també la Comissió Informativa de la Comissió Territorial d'Urbanisme de València en sessió de 10 d'abril de 2003, amb la representació del Ministeri de Foment. No obstant això, haurà de donar-se adequat compliment a les consideracions establides pel Ministeri de Foment en l'informe de 8 de març de 2002.
  
L'accés actual, aprovat mitjançant la declaració d'interés comunitari de 18 de juny de 1996 indica l'accés a l'antiga carretera N-III pel denominat camí de Las Pedreras i el denominat camí del Pinarejo.
  
L'activitat es planteja com una actuació integral que resol per ella mateixa el seu acoblament territorial, de forma que garanteix la solució dels serveis sense que, d'un altre costat, s'ocasionen sobrecàrregues en el funcionament normal de les xarxes de serveis generals.
  
En aquest punt es preveu el subministrament d'energia elèctrica a partir de la línia aèria de mitja tensió que alimenta la planta, que mitjançant un entroncament aeri-subterrani alimentarà un centre de transformació que subministrarà a les dues parcel·les energia elèctrica en baixa tensió.
  
L'aigua potable serà l'extreta de la planta.
  
Les aigües residuals són conduïdes a la depuradora que es disposa en els mateixos terrenys, i s'abocarà posteriorment a llit públic autoritzat.
  
Quart. En relació al règim de deures i cessions, conforme a l'article 20 de la Llei 4/1992, de 5 de juny, de la Generalitat, del sòl no urbanitzable, la promotora ha assumit les càrregues i obligacions pròpies d'un adjudicatari d'un programa d'actuació urbanística.
  
En aquest supòsit es planteja acollir-se a les possibilitats de substitució previstes en la Llei 4/1992, de 5 de juny, de la Generalitat, del sòl no urbanitzable, plasmats en el conveni subscrit entre l'Ajuntament de Requena i Agua Mineral San Benedetto, SA, amb data 11 de març de 2003, en els termes següents:
  
- Cessió de terrenys dotacionals:
  
Es preveu la cessió del 10% de la superfície per a zones verdes, la qual cosa comporta una superfície de 9.088 m2, i la cessió del 4% de la superfície per a equipaments, que representa una superfície de 3.635 m2.
  
- Cessió del 15% de l'aprofitament lucratiu de l'àmbit de l'actuació, que s'afirma es concreten en 13.632 m2 de parcel·la.
  
Respecte als aparcaments, es preveu la cessió d'una plaça per cada 100 m2 d'edificació, la qual cosa implica una dotació de 181 places, i una cessió de terreny de 3.620 m2.
  
Respecte del conjunt de les cessions, cal tenir en compte que amb data 20 de maig de 2003 el conseller d'Obres Públiques, Urbanisme i Transports va resoldre autoritzar la minoració de dotacions, de conformitat amb el que disposa l'article 14 del Reglament de Planejament de la Comunitat Valenciana.
  
Cinqué. El Consell de la Generalitat competent per a l'aprovació de l'ordenació i definició de l'aprofitament urbanístic de la present actuació integral, per raó del que preceptua l'article 20.2 de la llei 4/1992, de 5 de juny, de la Generalitat, sobre Sòl No Urbanitzable.
  
Vistos els preceptes legals citats i la resta de general i pertinent aplicació, conforme a l'acord de la Comissió Informativa de la Comissió Territorial d'Urbanisme de València, a proposta del conseller de Territori i Habitatge, el Consell de la Generalitat
  
ACORDA
  
I) Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Agua Mineral San Benedetto, SA, d'una actuació integral consistent en l'ampliació de la planta embotelladora d'aigua, com a declaració d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, sobre Sòl No Urbanitzable.
  
Aquesta ordenació i declaració d'interés comunitari, com també l'adjudicació a què es fa referència en el següent apartat II, se subjectaran a les condicions especials establides en el present acord.
  
II) Adjudicar aquesta actuació integral a favor de l'entitat Agua Mineral San Benedetto SA, a la qual s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a promoure la instal·lació de la referida instal·lació.
  
III) Condicionar i vincular aquesta adjudicació i legitimació al fet que el promotor designat complisca i satisfaça, en la totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació del procediment, que quedaran afectats ?a favor de l'Ajuntament- per a sufragar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és procedent, de la mateixa declaració d'interés comunitari que té per objecte.
  
IV) El promotor haurà de garantir, davant de l'Ajuntament de Requena, la correcta i puntual execució de la implantació en què consisteix l'actuació integral per import del menys un 7% del cost total dels serveis i obres d'urbanització previstos. Aquesta garantia financera i personal de promoció haurà de prestar-se mitjançant aval, fiança o depòsit de valors, abans de l'inici de les obres.
  
V) Tot canvi que es produïsca en la titularitat de la promoció de l'actuació integral necessitarà l'autorització prèvia del Consell de la Generalitat.
  
VI) L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, a qui el present acord confereix les facultats necessàries amb aqueix fi, després de l'expedient previ instruït amb l'audiència de l'interessat i de l'Ajuntament de Requena. Aquesta declaració, si es produeix, determinaria la suspensió temporal de la declaració d'interés comunitari de la actuació integral fins que el Consell de la Generalitat resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtenir els permisos, llicències i autoritzacions que calguen per al lícit exercici de l'activitat.
  
VII) El desenvolupament de l'actuació integral s'haurà d'adaptar al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la declaració d'impacte ambiental de 6 de febrer de 2003 i el que manifesta l'informe del Ministeri de Foment de 8 de març de 2002.
  
Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació d'aquesta instal·lació.
  
Contra el present acord, que posa fi a la via administrativa, es pot interposar recurs potestatiu de reposició davant el Consell de la Generalitat en el termini d'un mes, comptador des de l'endemà de la notificació d'aquest, d'acord amb el que estableixen els articles 116.1 i 117.1 de la Llei 4/1999, de 13 de gener, de Modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquest, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que se puga exercir qualsevol altre recurs que s'estime oportú.
  
València, 24 d'octubre de 2003
  
El conseller secretari del Consell de la Generalitat,
  
ALEJANDRO FONT DE MORA TURÓN